《前韵虽险用之未尽掇其馀复成三百言》
宋代·洪适

一苦寒威重，清晨雨脚□。严风号宇宙，飞雪下闾阎。

布地盐初撒，穿帷粉乍黏。裴回轻点袖，萦积满盈檐。

骋巧飘虽急，乘危势或沾。梨花芳小圃，桂魄射疏帘。

烟湿茶翁灶，竿低酒舍帘。清泉埋沼沚，苍干耸楩楠。

玉匝齐君履，银封鲁国詹。盆收新琢璧，阶展未裁缣。

木杪疑飞絮，江干杂秀蒹。正随云阵合，未放日光暹。

处壮山屠虎，高兴泽殪蚺。重巅闻折木，邃野绝飞鹣。

隼击翎添厉，鳞藏口敢噞。狼随姬满驾，鹊集叔才苫。

授简词臣敏，乘车海若谦。汉传王母绛，周贡嵰山甜。

王脧师方整，高昌众欲熸。汉光开帝业，苏烈贯兵钤。

豹曳荆人舄，牙抽孙子签。肤寒方起粟，手坼正忧𪓘。

挟纩冬裘燠，倾罍夜饮厌。寒光欺宝鉴，素质夺朱綅。

犬喜蹄方逞，儿餐舌未钳。梅林催皑皑，麦垄长蔪蔪。

罝兔难探穴，叉鱼已溉鬵。鸱蹲饥愈噪，马缩冻难钳。

见晛将消释，歌诗兴佞憸。妍辞惭谢客，讵敢示群佥。

作者简介：洪适（1117～1184）南宋金石学家、诗人、词人。初名造，字温伯，又字景温；入仕后改名适，字景伯；晚年自号盘洲老人，饶州鄱阳（今江西省波阳县）人，洪皓长子，累官至尚书右仆射、同中书门下平章事兼枢密使，封魏国公，卒谥文惠。洪适与弟弟洪遵、洪迈皆以文学负盛名，有“鄱阳英气钟三秀”之称。同时，他在金石学方面造诣颇深，与欧阳修、赵明诚并称为宋代金石三大家。